আধ্যাত্মিকতার আড়ালে নারী পাচারের চক্র? সল্টলেকের এক ধর্মীয় প্রতিষ্ঠানের বিরুদ্ধে উঠল এমনই অভিযোগ। আজ সেখানে অভিযান চালায় রাজ্য সরকারের চাইল্ড ওয়েলফেয়ার কমিটি। খোঁজ মিলেছে মুম্বইয়ে নিখোঁজ কিশোরীর। সংস্থা পরিচালনায় ধরা পড়েছে একাধিক অনিয়ম। 
 ওয়েব ডেস্ক: আধ্যাত্মিকতার আড়ালে নারী পাচারের চক্র? সল্টলেকের এক ধর্মীয় প্রতিষ্ঠানের বিরুদ্ধে উঠল এমনই অভিযোগ। আজ সেখানে অভিযান চালায় রাজ্য সরকারের চাইল্ড ওয়েলফেয়ার কমিটি। খোঁজ মিলেছে মুম্বইয়ে নিখোঁজ কিশোরীর। সংস্থা পরিচালনায় ধরা পড়েছে একাধিক অনিয়ম।  ধর্মের মোড়কে অন্ধকারের ব্যবসা? অভিযোগ এমনই। সল্টলেকের CL249। ঈশ্বরীয় বিশ্ববিদ্যালয়। দেশজুড়ে ছড়িয়ে থাকা এক ধর্মীয় প্রতিষ্ঠানের শাখা। এখানে নাকি, আত্মা ও পরমাত্মার শিক্ষা দেওয়া হয়।  প্রকাশ্যে রবীন্দ্রনাথ চট্টোপাধ্যায়ের দাবি এমনই । যদিও অভিযোগ গুরুতর। এখান থেকে নাকি উধাও হয়ে গেছে বহু নাবালিকা। বেশ কয়েকজন অভিভাবক এবং একাধিক NGO-র তরফে এমন অভিযোগ ছিল। রবিবার সেখানে অভিযান চালায় চাইল্ড ওয়েলফেয়ার কমিটি। প্রতিষ্ঠানের পরিচালনায় একাধিক অনিয়ম পেয়েছে তারা। প্রতিষ্ঠানে নিয়মবিরুদ্ধ ভাবে রাখা হয়েছে নাবালিকাদের। এই ধরনের প্রতিষ্ঠান চালানোর কোনও লাইসেন্স মেলেনি। সংস্থাগতভাবে কোনও রেজিস্ট্রেশন প্রতিষ্ঠানের নেই। আবাসিকদের জন্য কোনও রেজিস্টার নেই। আবাসিকদের নাম, বয়স, ঠিকানা সংক্রান্ত কোনও তথ্য মেলেনি।
 
বেশ কয়েকজন নাবালিকাকে আটকে রাখার অভিযোগ ছিল। তাদের খোঁজ পাননি তদন্তকারীরা। তবে খোঁজ মিলেছে মুম্বইয়ের এক কিশোরীর। এছাড়া স্থানীয় এক তরুণীকে উধাও করে দেওয়ার অভিযোগও উঠেছে। আগামী বুধবারের মধ্যে কর্তৃপক্ষের কাছে প্রতিষ্ঠানের পরিচালনা সংক্রান্ত যাবতীয় নথি চেয়ে পাঠিয়েছে চাইল্ড ওয়েলফেয়ার কমিটি। অনিয়ম ধরা পড়লে আইনত ব্যবস্থা নেওয়া হবে।  ঈশ্বরীয় বিশ্ববিদ্যালয়ের সঙ্গে জড়িয়ে রয়েছে নারী পাচারের দুষ্টচক্র। প্রাথমিক তদন্তের এমনই সন্দেহ চাইল্ড ওয়েলফেয়ার কমিটির। প্রতিষ্ঠানের অতীতও দিচ্ছে অপরাধের যোগসূত্র। খাদিম কর্তা অপহরণের পর এই বাড়িতেই আসত দুবাইয়ের ফোন।  CL 249। ঈশ্বরীয় বিশ্ববিদ্যালয়। এই বাড়ির সঙ্গে অপরাধের সম্পর্ক বেশ পুরনো। খাদিম কর্তা পার্থ রায় বর্মণ অপহরণের সময়ও এই বাড়ির যোগসূত্র ছিল। উঠে এসেছিল, ওই রহস্যে জড়িয়ে যাওয়া বারডান্সার স্বাতী পালের নামও।  খাদিম কর্তা অপহরণের তদন্তে এই বাড়িতেই হানা দিয়েছিল CID। তদন্তকারীরা জানতে পারেন, ঈশ্বরীয় বিশ্ববিদ্যালয়ের অন্যতম কর্ত্রী ছিলেন স্বাতী পালের মা শোভা পাল। দুবাই থেকে মা-কে নিয়মিত ফোন করতেন স্বাতী পাল। পার্থ অপহরণ তদন্তে রবীন্দ্রনাথ চট্টোপাধ্যায়কে গ্রেফতার করে CID। তিনমাস হাজতবাসের পরে, বেকসুর খালাস পান তিনি। প্রাক্তন মার্চেন্ট নেভি অফিসার এবার জড়িয়েছেন আরেকটি অভিযোগে। ঈশ্বরীয় বিশ্ববিদ্যালয়ের আবাসিকদের সঙ্গে কথা বলে চাইল্ড ওয়েলফেয়ার কমিটির সন্দেহ, এতে জড়িয়ে রয়েছে বড়সড় নারীপাচার চক্র। তাঁর জানতে পেরেছেন, আট থেকে দশ বছর বয়সী মেয়েদেরই এই প্রতিষ্ঠানে নিয়ে আসা হয়। মূলত গরিব ও হতদরিদ্র পরিবারের মেয়েদেরই এখানে আনা হয়। প্রতিষ্ঠানে একবার ঢোকার পর পরিবারের সঙ্গে কিশোরীদের কোনও সম্পর্ক থাকে না।
ধর্মীয় শিক্ষা ও অনুশাসন ছাড়া কিশোরীদের প্রথাগত কোনও শিক্ষা দেওয়া হয় না। নির্দিষ্ট সময় অন্তর কিশোরীদের প্রতিষ্ঠানের বিভিন্ন শাখায় ঘোরানো হয়। আবাসিক রেজিস্টার না থাকায়, কে-কবে-কোথায় ছিল জানার উপায় নেই। তদন্তকারীদের সন্দেহ, সাবালক হলেই আবাসিকদের হয়তো বাইরে পাচার করে দেওয়া হয়। প্রতিষ্ঠানের মধ্যে যেসব আবাসিকদের সঙ্গে কথা বলা হয়েছে, তাঁদের সকলকেই আচ্ছন্ন অবস্থায় পেয়েছেন তদন্তকারীরা। শিখিয়ে দেওয়া বুলির বাইরে কিছুই বলতে পারছেন না তাঁরা। সত্য উদঘাটনে কিশোরীদের কাউন্সেলিয়ের কথা ভাবা হচ্ছে।